1860 ഓഗസ്റ്റ് 13-ന്  ഫോബ് ആൻ (ആനി) മോസി എന്ന പേരിൽ അമേരിക്കൻ ഐക്യനാടുകളിലെ ഒഹിയോയിലെ ഇന്ത്യാനയുമായുമായുള്ള അതിർത്തിയിലെ ഒരു ഗ്രാമീണ കൗണ്ടിയായ ഡാർക് കൗണ്ടിയിൽ, ഇപ്പോൾ വില്ലോഡെൽ എന്നറിയപ്പെടുന്ന വുഡ്ലാന്റിനു ഏകദേശം രണ്ടു മൈൽ (3.2 കിലോമീറ്റർ) വടക്കുപടിഞ്ഞാറായുള്ള ചെറുഗ്രാമത്തിലെ തടികൊണ്ടുള്ള കുടിലിലാണ് ആനിയുടെ ജനനം. നോർത്ത് സ്റ്റാറിന് ഏകദേശം അഞ്ച് മൈൽ കിഴക്കായാണ് അവളുടെ ജന്മസ്ഥലം. 1981 ൽ ആനി ഓക്‌ലി കമ്മിറ്റി അവരുടെ ജനനത്തിന് 121 വർഷങ്ങൾക്കുശേഷം ഈ സൈറ്റിൽ ഒരു  ശിലാഫലകം സ്ഥാപിച്ചിരുന്നു. 

ആനിയുടെ മാതാപിതാക്കൾ പെൻസിൽവാനിയയിലെ ബ്ലെയർ കൗണ്ടിയിലുള്ള  ഹോളിഡേസ്ബർഗിൽനിന്നുള്ളവരും ഇംഗ്ലീഷ് പിന്തുടർച്ചയുള്ള ക്വാക്കേർസുമായിരുന്നു. 18 വയസു പ്രായമുള്ള സൂസൻ വൈസ് 49 വയസുള്ള ജേക്കബ് മോസിയെ (ജനനം: 1799) 1848-ൽ വിവാഹം കഴിച്ചു. അവർ ഏതാണ്ട് 1855 ൽ ഓഹായോയിലെ ഡാർക്ക് കൗണ്ടിയിലുൾപ്പെട്ട പാറ്റേർസൺ ടൗൺഷിപ്പിലെ ഒരു വാടകയ്ക്കെടുത്ത (പിന്നീട് ഒറ്റിയാധാരത്തിനു വാങ്ങി) കൃഷിയിടത്തിലേയ്ക്കു താമസം മാറി. ഒൻപതു സഹോദരങ്ങളിൽ ആറാമത്തെ സന്തതിയായി ജനിക്കുകയും ബാല്യത്തെ അതിജീവിച്ച ഏഴുകുട്ടികളിൽ അഞ്ചാമത്തെയാളുമായിരുന്ന ആനിയുടെ ആറാമത്തെ വയസ്സിൽ പിതാവ് മരണമടഞ്ഞു. മേരി ജെയ്ൻ (1851–1867), ലിഡിയ (1852–1882), എലിസബത്ത് (1855–1881), സാറ എല്ലെൻ (1857–1939), കാതറീൻ (1859–1859), ജോൺ (1861–1949), ഹൽഡ (1864–1934), 1865 ൽ പ്രസവത്തിൽ മരിച്ച  നവജാത ശിശു എന്നിവരായിരുന്നു അവളുടെ  കൂടപ്പിറപ്പുകൾ. 1812-ലെ യുദ്ധത്തിൽ പങ്കെടുത്തിട്ടുള്ള ആനിയുടെ പിതാവ് 1865 ന്റെ അന്ത്യപാദത്തിലുണ്ടായ ഒരു ഹിമവാതത്തിൽ ഹൈപ്പോതെർമിയയാൽ ദുർബലനാകുകയും 1866 ൽ അദ്ദേഹത്തിന്റെ 66 ആമത്തെ വയസിൽ ന്യൂമോണിയ ബാധിച്ചു മരണമടയുകയും ചെയ്തു. മാതാവ് ഡാനിയേൽ ബ്രുംബാഗിനെ പുനർവിവാഹം ചെയ്ത അവർക്ക് എമിലി (1868-1937) എന്ന പേരിൽ കുട്ടി പിറക്കുകയും ചെയ്തിരുന്നു. രണ്ടാം തവണയും അവർ വിധവയായിത്തീർന്നു.

പിതാവിന്റെ മരണത്തെത്തുടർന്നു ദാരിദ്ര്യം അനുഭവിച്ച ആനി ബാല്യകാലത്ത് സ്ഥിരമായി സ്കൂളിൽ പഠിച്ചിരുന്നില്ല, എന്നിരുന്നാലും അവൾ പിന്നീടും യൌവ്വനത്തിലും സ്കൂളിൽ പങ്കെടുക്കുകയുണ്ടായില്ല. 1870 മാർച്ച് 15-ന്, അവരുടെ ഒൻപതാമത്തെ വയസ്സിൽ ഡാർക്ക് കൗണ്ടിയിലെ ആതുരശാലയിലേയ്ക്ക് സഹോദരി സാറ എല്ലെനൊപ്പം പ്രവേശിപ്പിക്കപ്പെട്ടു. അവരുടെ ആത്മകഥയിൽ വിവരിക്കുന്നതുപ്രകാരം, ആതുരശാലയിലെ സൂപ്രണ്ട് സാമുവൽ ക്രോഫോർഡ് എഡ്ഡിംഗ്ടന്റെയും ഭാര്യ നാൻസിയുടെയും സംരക്ഷണയിലായിരുന്ന ആനിയെ നാൻസി തുന്നലും അലങ്കാരവും പഠിപ്പിച്ചു. 1870-ലെ വസന്തത്തിന്റെ ആരംഭത്തിൽ ആഴ്ചയിൽ അമ്പത് സെന്റും വിദ്യാഭ്യാസവും നല്കാമെന്നു വ്യാജ വാഗ്ദാനം ചെയ്ത ഒരു പ്രാദേശിക കുടുംബത്തിനോടൊപ്പം അവരുടെ വീട്ടിലെ  ചെറിയ കുട്ടിയുടെ കാര്യങ്ങൾ നോക്കുവാനായി അയക്കപ്പെട്ടു. വെള്ളം പമ്പുചെയ്യുക, പാചകം, എന്നിവയെല്ലാം ചെയ്യാൻ കഴിയുന്ന അൽപംകൂടി വലിയ ഒരാളെയായായിരുന്നു ഈ ജോലികൾക്കായി ദമ്പതികൾ യഥാർത്ഥത്തിൽ ഉദ്ദേശിച്ചിരുന്നത്. അവൾ ഏകദേശം രണ്ടു വർഷത്തോളം മിക്കവാറും ഒരു അടിമയെപ്പോലെ, മാനസികവും ശാരീരികവുമായ പീഡനങ്ങൾ സഹിച്ചു കഴിച്ചുകൂട്ടി. ഒരിക്കൽ, അയാളുടെ ഭാര്യ ഷൂ ധരിച്ചിട്ടില്ലാത്ത ആനിയെ വസ്ത്രങ്ങൾ കൂട്ടിത്തൈക്കുന്നതിനിടയിൽ ഉറങ്ങിപ്പോയതിന്റെ ശിക്ഷയായി വീടിനുപുറത്തെ തണുത്തുറഞ്ഞ കാലാവസ്ഥയിൽ നിർത്തുകയുണ്ടായി. ആനി അവരെ വിവരിക്കുന്നതു "ചെന്നായ്ക്കൾ" എന്നായിരുന്നു.  അവളുടെ ആത്മകഥയിൽപ്പോലും ആ ദമ്പതികളുടെ യഥാർത്ഥ പേരുകൾ അവൾ വെളിപ്പെടുത്തിയിരുന്നില്ല.

ജീവചരിത്രകാരൻ ഗ്ലെൻഡാ റൈലി പറയുന്നതുപ്രകാരം, "ചെന്നായ്ക്കൾ" സ്റ്റഡാബേക്കർ കുടുംബം ആയിരിക്കാമെന്നാണ്. എന്നാൽ 1870 ലെ യു.എസ്. സെൻസസ് അവർ അയലത്തെ പ്രെബിൾ കൗണ്ടിയിലെ അബ്രാം ബൂസ് കുടുംബമാണെന്നു നിർദ്ദേശിക്കുന്നു. 1872-ലെ ഒരു വസന്തകാലത്ത്, ആനി "ചെന്നായ്ക്കളിൽ നിന്ന്" രക്ഷപെട്ട് ഓടിപ്പോയി. ജീവചരിത്രകാരനായ ഷിറിൽ കാസ്പർ പറയുന്നതനുസരിച്ച്, ഈ ഒരു ഘട്ടത്തിൽ മാത്രമാണ് ആനിഎഡിങ്ടണുകളെ കണ്ടുമുട്ടുകയും അവർക്കൊപ്പം ജീവിക്കുകയും ചെയ്തശേഷം തന്റെ 15 ആമത്തെ വയസിൽ മാതാവിന്റെ കുടുംബത്തിലേയ്ക്കു മടങ്ങിപ്പോയതെന്നുമാണ്. അതിനിടെ ആനിയുടെ മാതാവിന്റെ മൂന്നാമത്തെ വിവാഹം ജോസഫ് ഷാ എന്നയാളുമായി  1874 ഒക്ടോബർ 25-നു നടന്നിരുന്നു.

ഏഴാം വയസ്സിനുമുമ്പുതന്നെ കെണിവച്ചു ജീവികളെ പിടക്കാൻ തുടങ്ങിയിരുന്ന ആനി ഇതിനിടെ തന്റെ പിതാവിന്റെ തോക്കുപയോഗിച്ച് ഉന്നം തെറ്റാതെ വെടിവയ്ക്കാൻ അഭ്യസിച്ചു. വേട്ടയാടി ലഭിച്ചിരുന്ന പക്ഷികളെയും മൃഗങ്ങളെയും നഗരത്തിൽ കൊണ്ടുചെന്നു വിറ്റ അവൾ കുടുംബഭാരം ഏറ്റെടുത്തു. ഗ്രീൻ വില്ലെയിലെ കച്ചവടക്കാരായ ചാൾസ്, ജീ. ആന്റണി കാറ്റ്സെൻബെർഗറെപ്പോലുള്ള നാട്ടുകാർക്ക് അവർ വേട്ടയാടിപ്പിടിച്ച ജീവികളെ വിൽക്കാറുണ്ടായിരുന്നു. ഇവർ സിൻസിനാറ്റിയിലെ ഹോട്ടലുകളിലും മറ്റു നഗരങ്ങളിലും ഇവ കപ്പൽമാർഗ്ഗം എത്തിച്ചുകൊടുത്തിരുന്നു. വടക്കൻ ഒഹായോ ഹോട്ടലുകളിലും മറ്റും അവർ വേട്ടയാടിപ്പിടിച്ച ജീവികളെ വിൽപ്പന നടത്തി. ആനിക്കു 15 വയസ്സുള്ളപ്പോൾ അമ്മയുടെ കൃഷിയിടത്തിന്റെ പേരിലുണ്ടായരുന്ന വായ്പകൾ വീട്ടുന്നതിനു ഈ വരുമാനംകൊണ്ടു സാധിച്ചു. അങ്ങനെ പിതാവിന്റെ മരണശേഷമുണ്ടായിരുന്ന സാമ്പത്തിക ബാദ്ധ്യതകളൊക്കെത്തന്നെയും തന്റെ അസാമാന്യ പാടവമുപയോഗിച്ച് അവൾക്ക് വീട്ടാനായി. ആനിയുടെ കഴിവുകൾ എവരെയും അമ്പരപ്പിക്കുന്നതായിരുന്നു.

ലോക പ്രശസ്തി
പിൽക്കാലവും മരണവും
ആദ്യ കാലജീവിതം
ദ ലിറ്റിൽ ഷുവർ ഷോട്ട ഓഫ് ദ വൈൽഡ് വെസറ്റ്  (ആനി ഓക്‌ലി)